回陸主簿賀生日詩
作者：陽枋
朝代：宋

paragraphs: 南華眇彌誇靈椿，八千爲秋八千春。
要是循名須責實，人生三萬六千日。
世間修短皆自然，造化到底難爲言。
一十二萬九千歲，更加五百乾之兌。
安樂老仙窮象數，三哥笑言譏淺露。
只如三百六十五，天運從來周一度。
太羹玄酒常渾渾，何人於中羅八珍。
八珍向裏有真味，未可以天而廢人。
神數自一而至十，萬物生成由此出。
坤兌無首乾無終，陰陽爲用常虛一。
顔子聞一以知十，清明氣稟不苟畀。
六德六行惟俱全，只向綱常窮所止。
人能陋巷樂簞瓢，踐行即是奇男子。
看盡古今爲聖賢，底事有經還有權。
紛紜雜擾語不盡，匠斤扁斲惟心傳。
道至無言而止矣，此外如何別有旨。
萬靈昭灼會寸心，須使愛之若桐梓。
朅來城市辭山林，蕭蕭兩鬢雪山侵。
感甚秋高華晚節，搜枯聊作寒蛩吟。